ET Euroopa Liidu Teataja C 66/16

Teadaanne Taiwanist pärinevate salvestatavate laserketaste impordi suhtes kohaldatavate dumpinguvastaste meetmete osalise vahepealse läbivaatamise ning Indiast pärinevate salvestatavate laserketaste impordi suhtes kohaldatavate tasakaalustusmeetmete osalise vahepealse läbivaatamise algatamise kohta

(2007/C 66/07)

Komisjon on otsustanud omal initsiatiivil algatada Taiwanist pärinevate salvestatavate laserketaste impordi suhtes kohaldatavate dumpinguvastaste meetmete osalise vahepealse läbivaatamise vastavalt nõukogu 22. detsembri 1995. aasta määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed, edaspidi “dumpinguvastane algmäärus”) (1) artikli 11 lõikele 3 ning Indiast pärinevate salvestatavate laserketaste impordi suhtes kohaldatavate tasakaalustusmeetmete osalise vahepealse läbivaatamise vastavalt nõukogu 6. oktoobri 1994. aasta määruse (EÜ) nr 2026/97 (kaitse kohta subsideeritud impordi eest riikidest, mis ei ole Euroopa Ühenduse liikmed, edaspidi “subsiidiumivastane algmäärus”) (2) artiklile 19.

Läbivaatamise käigus uuritakse üksnes seda, kas meetmete jätkuv kohaldamine on ühenduse huvides või mitte.

1. Toode

Vaatlusalused tooted on Taiwanist ja Indiast pärinevad salvestatavad laserkettad (CD-R) (edaspidi “vaatlusalune toode”), mida praegu klassifitseeritakse CN-koodi 8523 40 11, 8523 40 11 alla. CN-kood on esitatud ainult teavitamise eesmärgil.

2. Kehtivad meetmed

Praegu kohaldatakse Taiwanist pärinevate salvestatavate laserketaste impordi suhtes nõukogu määrusega (EÜ) nr 1050/2002 (3) kehtestatud lõplikku dumpinguvastast tollimaksu ja Indiast pärinevate salvestatavate laserketaste impordi suhtes nõukogu määrusega (EÜ) nr 1960/2003 (4) kehtestatud lõplikku tasakaalustavat tollimaksu.

3. Läbivaatamise põhjused

Komisjoni käsutuses oleva teabe põhjal ilmneb, et pärast neid uurimisperioode, mida kasutati praeguste meetmete kehtestamiseni viinud uurimises, on ühenduse turg muutunud ja seega ei pruugi meetmete jätkuv kohaldamine enam olla ühenduse huvides. Hiina Rahvavabariigist, Hong Kongist ja Malaisiast pärinevate salvestatavate laserketaste importi käsitleva dumpinguvastase uurimise tulemusena jõudis komisjon järeldusele, et meetmete kehtestamine nendest riikidest pärineva impordi suhtes ei ole ühenduse huvides. (5) Seoses sellega on asjakohane kontrollida, kas kehtivate meetmete jätkuv kohaldamine on vajalik, ja jõustada sellekohane otsus võimaluse korral tagasiulatuvalt alates 4. novembrist 2006, s.t kuupäevast, mil avaldati otsus Hiina Rahvavabariigist, Hong Kongist ja Malaisiast pärinevate salvestatavate laserketaste importi käsitleva dumpinguvastase uurimise lõpetamise kohta.

4. Menetlus

Olles pärast nõuandekomiteega konsulteerimist kindlaks teinud, et on olemas piisavalt tõendusmaterjali osaliste vahepealsete läbivaatamiste algatamiseks, algatab komisjon käesolevaga Taiwanist pärinevate salvestatavate laserketaste impordi suhtes kohaldatavate dumpinguvastaste meetmete osalise vahepealse läbivaatamise vastavalt dumpinguvastase algmääruse artikli 11 lõikele 3 ja Indiast pärinevate salvestatavate laserketaste impordi suhtes kohaldatavate tasakaalustusmeetmete osalise vahepealse läbivaatamise vastavalt subsiidiumivastase algmääruse artiklile 19, kusjuures mõlemal puhul piirdutakse ühenduse huvide uurimisega.

a) Küsimustikud

Käesoleva uurimise seisukohast vajaliku teabe saamiseks saadab komisjon küsimustikud ühenduse tootjatele, importijatele, kasutajatele, Taiwani ja India eksportivatele tootjatele ja asjaomaste ekspordiriikide ametiasutustele. Kõnealune teave ja tõendusmaterjalid peavad komisjonini jõudma punkti 5 alapunktis a sätestatud tähtaja jooksul.

b) Teabe kogumine ja huvitatud isikute ärakuulamine

Kõigil huvitatud isikutel palutakse teha teatavaks oma seisukohad, esitada teavet, mida küsimustikud ei hõlma, ja tõendusmaterjali. Kõnealune teave ja tõendusmaterjalid peavad komisjonini jõudma punkti 5 alapunktis a sätestatud tähtaja jooksul.

Peale selle võib komisjon huvitatud isikud ära kuulata, kui nad esitavad taotluse, mis näitab, et neil on selleks konkreetsed põhjused. Nimetatud taotlus tuleb esitada punkti 5 alapunktis b sätestatud tähtaja jooksul.

5. Tähtajad

a) Isikutele, kes teatavad endast, vastavad küsimustikule ja esitavad mis tahes muud teavet

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas kõnealune isik on endast teatanud eespool nimetatud ajavahemiku jooksul.

b) Ärakuulamised

Kõik huvitatud isikud võivad sama 40päevase tähtaja jooksul taotleda komisjonilt ka ärakuulamist.

6. Kirjalikud esildised, küsimustiku vastused ja kirjavahetus

Kõik huvitatud isikute esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, e-posti aadressi, telefoni- ja faksinumbrit. Kõik kirjalikud esildised, sealhulgas käesolevas teadaandes nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga “Limited” (6) ning vastavalt dumpinguvastase algmääruse artikli 19 lõikele 2 ja subsiidiumivastase algmääruse artikli 29 lõikele 2 peab nendega kaasas olema mittekonfidentsiaalne versioon, millel on märge “FOR INSPECTION BY INTERESTED PARTIES ”(tutvumiseks huvitatud isikutele).

Komisjoni postiaadress:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05.

7. Koostööst hoidumine

Kui mõni huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või märkimisväärselt takistab uurimist, võib vastavalt dumpinguvastase algmääruse artiklile 18 ja subsiidiumivastase algmääruse artiklile 28 nii positiivsed kui ka negatiivsed järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, jäetakse selline teave arvesse võtmata ning võidakse toetuda kättesaadavatele faktidele vastavalt dumpinguvastase algmääruse artiklile 18 ja subsiidiumivastase algmääruse artiklile 28. Kui huvitatud isik ei tee koostööd või teeb seda üksnes osaliselt ja kasutatakse kättesaadavaid fakte, võib tulemus olla asjaomasele isikule ebasoodsam, kui see oleks olnud tema koostöö korral.

8. Uurimise ajakava

Uurimine viiakse vastavalt dumpinguvastase algmääruse artikli 11 lõikele 5 ja subsiidiumivastase algmääruse artiklile 22 lõpule 15 kuu jooksul pärast käesoleva teate avaldamist Euroopa Liidu Teatajas.

(1) EÜT L 56, 6.3.1996, lk 1. Määrust on viimati muudetud nõukogu määrusega (EÜ) nr 2117/2005 (ELT L 340, 23.12.2005, lk 17).

(2) EÜT L 288, 21.10.1997, lk 1, viimati muudetud määrusega (EÜ) nr 461/2004 (ELT L 77, 13.3.2004, lk 12).

(3) EÜT L 160, 18.6.2002, lk 2.

(4) ELT L 138, 5.6.2003, lk 1.

(5) Vt komisjoni otsuse 2006/753/EÜ põhjendus 116 (ELT L 305, 4.11.2006, lk 15).

(6) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu 30. mai 2001. aasta määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43)) artiklile 4. See on konfidentsiaalne dokument vastavalt dumpinguvastase algmääruse artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6, samuti vastavalt subsiidiumivastase algmääruse artiklile 29 ning WTO subsiidiumide ja tasakaalustusmeetmete lepingu artiklile 12.